# Ronsard - Œuvres, Buon, 1587/O France mere fertile. Victoire de Chabor

OFrance mere fertile D’vn peuple à la guerre vtile, Terre pleine de grand heur, Pren ceſte douce couronne Que Chabot pour ſon vœu donne Au temple de ta grandeur : Lequel ains que ſon eſpée Au ſang haineux fuſt trempée, Du miel de ſa langue molle Se deſ-aigrit le ſouci, Et de ſa douce parolle Flatta ſa chere ame ainſi.
» Vne ame laſche & couarde » Au peril ne ſe hazarde. » Et d’où vient cela que ceux » Qui pour mourir ici viuent, » L’honneſte danger ne ſuiuent, » A la vertu pareſſeux ? » Miſerable qui ſe laiſſe » Engloutir à la vieilleſſe : » Heureux deux & trois fois l’homme, » Qui deſdaigne les dangers : » Touſiours vaillant on le nomme
» Par les peuples eſtrangers.
Diſant tels mots il appreſte Au combat ſes membres forts, D’vn armet couurit ſa teſte, Et de maille tout ſon corps : Il priſt l’eſpée en la deſtre, Le bouclier en la ſeneſtre, Et horrible à l’approcher Eſclairoit comme vne foudre Qui chet pour ruer en poudre Le haut ſourci d’vn rocher.
» De iuger par coniecture » La fin de l’heure future » Nous rend le cœur plus hautain : » Donnant à qui ſage y penſe, » Vne grande recompenſe » D’auoir preueu l’incertain. Meſmes c’eſt le tout que d’eſtre Des mains aux armes adeſtre, Qui doiuent meurdrir la face De l’aduerſaire odieux, Et qui font au veinqueur place Au plus haut ſiege des Dieux.
Toy, deuant les yeux de France Per à per en camps d’outrance, As remis deſſus ton front Ce qu’on embloit de ta gloire : Et i’y grauay la victoire Que mille ans ne desferont.
Ta main, ta voix, & ta face, Et le maintien de ta grace Qui euſt adoucy la rage Du plus foible belliqueur, Si la fureur du courage Ne luy euſt ſillé le cœur.
» Vne nuë d’erreur pleine » Qui nous trouble volontiers, » Couurant la raiſon nous meine » Eſgarez des beaux ſentiers : » Nous fians (ſots que nous ſommes) » Aux vents incertains des hommes, » Qui ſoufflent pour nous tromper » En cent ſortes & manieres, » Et aux faueurs iournalieres » Que le fer ſçait bien couper.
» Toutefois la palle Enuie » Eſpie touſiours la vie » De l’homme, à qui le bon-heur » De la victoire honorable » Par ſa face venerable » A peint l’image d’honneur. » La loy de nature tourne, » Rien de ferme ne ſeiourne, » Diuers vents ſont en meſme heure, » Ore Hyuer ores Printemps : » Touſiours la vertu demeure » Conſtante contre le temps.
Ah ! ce labeur que i’accorde
Deſſus ma Thebaine corde Ne ceſſe de me tenter Afin qu’au iour ie le monſtre, Et que ie marche à l’encontre Du veinqueur pour le chanter, Le mariant aux haleines Des trompettes qui ſont pleines D’vn ſon furieux & graue. Qui mettroit à nonchaloir La victoire que ie laue Dedans les ondes du Loir ?
» Qu’on chante les nouueaux Hynnes, » Mais qu’on vante les vins vieux. » Ceux qui font les vertus dignes, » Sont engrauez dans les cieux. » Du couard la renommée » Ne fut oncques eſtimée » (Quoy qu’il face du vaillant) » Soit au camp parmy les troupes, » Soit en la mer ſur les poupes » Lors que lon va bataillant.
Mer qui a cognu ta race, Humble appaiſant ſon audace Sous ton oncle Gouuerneur Du flot qui venteux arriue Contre la Françoiſe riue Bruyant encor ſon honneur. » O Chabot, bien peu ie priſe » De gaigner vne entrepriſe » Que la Fortune deliure
» A chacun egalement : » Mais c’eſt beaucoup que de viure » Par elle eternellement.
Ta vertu ſeroit trompée, Et non-plus que ton eſpée Miſt à veincre l’ennemi, Non plus viue ſeroit elle, Si ie n’auoy coupé l’aile Du long ſilence endormi : Monſtre qui a de couſtume De couuer deſſous ſa plume La vertu qui s’eſt parfaite En l’honneur d’vn acte beau : Mais celle que tu as faite N’ira pas ſous le tombeau.
I’ay iuré de faire coiſtre Ta gloire contre les ans, Faiſant par elle apparoiſtre Combien mes vers ſont plaiſans, Qui teſmoignent à la France Comme ta braue aſſeurance Te fiſt marcher glorieux, Veſtu d’honneur & de gloire, Ayant raui la victoire Par le fer victorieux.